樂哉侯之邦兮樂哉侯之堂兮  其二
作者：晁補之
朝代：宋

paragraphs: 樂哉侯之堂兮，高門桀兮蘭錡。
切雲冠之峨峨兮，四牡矯兮戾止。
夜悠悠其未晨兮，紛侯庭之徙履。
雲容容而承楣兮，日澹澹兮階戺。
雨雪晛其將流兮，黄宮動乎子美。
爰俶生之煌煌兮，又尚茲夫介祉。
嚴若植其姣服兮，侯何須兮堂際。
進蕙幬予稱觥兮，芬予席之蘭茝。
朱顔忽其滿堂兮，五音昌兮來會。
藐姑射之綽約兮，愿慤保而爲使。
洵侯堂之可樂兮，與日月其無圮。